הערכת תוכנית "גשר לבריאות": מודל פרואקטיבי להפחתת הידרדרות לאחר אשפוז בקרב אזרחים ותיקים
רקע:
המעבר מאשפוז לקהילה מהווה נקודת סיכון קריטית להידרדרות רפואית ותפקודית בקרב בני 65+. על רקע זה פותחה במאוחדת, בשיתוף משרד הבריאות וג׳וינט-אשל, תוכנית "גשר לבריאות". בתוכנית מבוצעות התערבויות פרואקטיביות, רב-מקצועיות, המיועדת לאוכלוסיית "איתנים" ו"קדם-שבריריים" לפי מדד שבריריות (.(MEFI- Meuhedet Electronic Frailty Index התוכנית משלבת מיפוי צרכים מובנה בהובלת אחיות, ליווי שוטף והעברת טיפול לקהילה, במטרה למנוע אשפוזים חוזרים לא מתוכננים והידרדרות רפואית-תפקודית לאחר האשפוז.
התוכנית מופעלת במחוז מרכז של מאוחדת. משנת 2024 עד היום טופלו כ-900 מטופלים.
מטרת העבודה:
להעריך את השפעת התוכנית ברמת הפרט על תוצאות קליניות ותפקודיות וברמת המערכת על חסכון כלכלי.
שיטות:
בוצע מחקר עוקבה עם קבוצת התערבות וקבוצת ביקורת תואמת, שכלל 211 זוגות מותאמים לפי גיל, מגדר, מצב סוציו-אקונומי, רמת שבריריות וחודש אשפוז. תקופת המעקב: 6 חודשים. נאספו נתונים על אשפוזים דחופים, פניות למיון, תמותה, שימוש בשירותי בריאות ועלויות. בוצעו מודלים רב-משתנים מתוקננים.
ממצאים ומסקנות:
· מניתוח הנתונים נמצא כי ברמת הפרט היה הבדל מובהק בשיעור אירועי אשפוז לא מתוכנן בין קבוצת המחקר (10.4%) לבין קבוצת הביקורת (19.0%) (הפחתה מובהקת של 42% בניתוח רב-משתני מתוקנן). בנוסף, לא נרשמו אירועי תמותה בקבוצת המחקר לעומת 4.3% אירועי תמותה בקבוצת הביקורת. 
· בקבוצת המחקר 87% מהנבדקים שמרו על תפקוד יציב או השתפרו 
· ברמת המערכת נצפתה ירידה בעלויות אשפוז לצד עלייה בשימוש בשירותי רפואה יועצת.
ממצאים אלו מדגימים יעילות קלינית וכלכלית של התכנית, ומצביעים על תרומתה של גישה פרואקטיבית, רב־מקצועית ומבוססת נתונים למניעת הידרדרות לאחר אשפוז, עם פוטנציאל להרחבה במערכת הבריאות.

